รัฐบาลไทย-ข่าวทำเนียบรัฐบาล-นายกรัฐมนตรีปาฐกถาพิเศษ ดิจิทัลกับการขับเคลื่อนเศรษฐกิจและสังคมในประเทศไทย 4.0 ย้ำรัฐบาลใส่ใจดูแลประชาชนทุกคน ด้วยการวางโครงสร้างพื้นฐานดิจิทัลทั่วประเทศ
วันศุกร์ที่ 22 กันยายน 2560
นายกรัฐมนตรีปาฐกถาพิเศษ ดิจิทัลกับการขับเคลื่อนเศรษฐกิจและสังคมในประเทศไทย 4.0 ย้ํารัฐบาลใส่ใจดูแลประชาชนทุกคน ด้วยการวางโครงสร้างพื้นฐานดิจิทัลทั่วประเทศ
นายกรัฐมนตรีเปิดงาน Thailand Digital Big Bang 2017 เผยรัฐบาลขับเคลื่อนประเทศด้วยเทคโนโลยีดิจิทัลให้คนไทยได้ประโยชน์ สร้างนักรบโลกไซเบอร์ 1,000 คนเฝ้าระวังแก้ปัญหาโครงข่ายทางไซเบอร์ ย้ํารัฐใส่ใจดูแลประชาชนด้วยการวางโครงสร้างพื้นฐานดิจิทัลทั่วประเทศ
วันนี้ (21 ก.ย.60) เวลา 09.30 น. ณ อาคารชาเลนเจอร์ 1-2 ศูนย์แสดงสินค้าและการประชุมอิมแพ็ค เมืองทองธานี พลเอก ประยุทธ์ จันทร์โอชา นายกรัฐมนตรี เป็นประธานเปิดงาน Thailand Digital Big Bang 2017 ภายใต้แนวคิด Digital Transformation Thailandพร้อมปาฐกถาพิเศษ “ดิจิทัลกับการขับเคลื่อนเศรษฐกิจและสังคมในประเทศไทย 4.0” ที่จัดโดยกระทรวงดิจิทัลเพื่อเศรษฐกิจและสังคม ซึ่งผู้เข้าร่วมงานประกอบด้วย คณะรัฐมนตรี คณะทูตานุทูต ปลัดกระทรวง ผู้บริหาร หัวหน้าส่วนราชการ ผู้ว่าราชการจังหวัด เจ้าหน้าที่ของรัฐ ตลอดจนภาคเอกชน และสื่อมวลชน
เมื่อนายกรัฐมนตรีเดินทางถึง ได้ถ่ายภาพ Actcatcher 360 องศา ที่บริเวณหน้าห้องชาเลนเจอร์ ก่อนชมวิดีทัศน์โลกเปิด เราปรับ ประเทศเปลี่ยน พร้อมรับฟังการกล่าวรายงานโดยนายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม จากนั้น นายกรัฐมนตรี พร้อมด้วย พลอากาศเอก ประจิน จั่นตอง รองนายกรัฐมนตรี นายสมคิด จาตุศรีพิทักษ์ รองนายกรัฐมนตรี และรัฐมนตรีว่าการกระทรวงดิจิทัลเพื่อเศรษฐกิจและสังคม เป็นสักขีพยานพิธีลงนามบันทึกข้อตกลงความร่วมมือระหว่างกระทรวงดิจิทัลเพื่อเศรษฐกิจและสังคม และองค์กร Global Entrepreneurship Network Asia จํานวน 5 ฉบับ
โอกาสนี้ นายกรัฐมนตรีได้มอบโล่รางวัลผู้มีผลงานดีเด่นทางด้านนวัตกรรมเทคโนโลยี จํานวน 5 รางวัล แล้วกล่าวเปิดงาน Thailand Digital Big Bang 2017 และปาฐกถาพิเศษ เรื่อง ดิจิทัลกับการขับเคลื่อนเศรษฐกิจและสังคมในประเทศไทย 4.0 สรุปสาระสําคัญว่า ในเรื่องการขับเคลื่อนดิจิทัล จะต้องมีการสร้างความไว้เนื้อเชื่อใจระหว่างกัน เพื่อให้เกิดความมั่นคง ปลอดภัย เชื่อมั่น เดินหน้าไปสู่การใช้ดิจิทัลให้เกิดประโยชน์สูงสุดทั้งในวันนี้และอนาคต เมื่อโลกเปลี่ยน คนก็ต้องปรับเปลี่ยนตัวเองเพื่อให้ไปสู่วิสัยทัศน์ของชาติคือความมั่นคง มั่งคั่ง และยั่งยืนให้ได้ โดยการเจริญเติบโตของดิจิทัล รัฐบาลได้ให้ความสําคัญในเรื่องการใช้ประโยชน์จากดิจิทัลและเทคโนโลยีที่เจริญเติบโตขึ้นอย่างรวดเร็ว เพราะดิจิทัลจะเป็นตัวเร่งในการขับเคลื่อนประเทศไทยตามนโยบายไทยแลนด์ 4.0 ที่จะนําพาขับเคลื่อนทั้งเศรษฐกิจและคน ไปสู่การเปลี่ยนแปลง ซึ่งรัฐบาลพยายามจะผลักดันประเทศให้เดินหน้าด้วยวิทยาศาสตร์ นวัตกรรมและเทคโนโลยี ด้วยการใช้ประโยชน์จากเทคโนโลยีอย่างมีประสิทธิภาพ ทั้งในด้านการพัฒนาโครงสร้างพื้นฐาน นวัตกรรม ข้อมูล ทุนมนุษย์ และทรัพยากรอื่น ๆ เพื่อยกระดับการขับเคลื่อนต่าง ๆ ให้มั่นคง แข็งแรง ยั่งยืน เปลี่ยนโฉมหน้าประเทศให้เป็นผู้นําในยุค Digital Transformation และวันนี้เรากําลังเดินหน้าประเทศด้วยการปฏิรูป จึงต้องใช้ดิจิทัลให้เกิดประโยชน์สูงสุด ให้เป็นรูปธรรม เพื่อต้องการลดความเหลื่อมล้ํา สร้างโอกาสของประชาชนอย่างทั่วถึงทั่วประเทศ
นายกรัฐมนตรีกล่าวว่า ในการสร้างนวัตกรรมดิจิทัล เพื่อปรับฐานเศรษฐกิจของประเทศ และเพื่อการเชื่อมโยงประเทศไทยสู่โลก รัฐบาลได้เน้นความสําคัญใน 3 ด้าน คือ ด้านที่ 1 คนไทยทุกคนต้องพร้อมที่จะก้าวเข้าสู่ยุคดิจิทัลไปด้วยกัน โดยรัฐบาลจะต้องจัดทําโครงสร้างพื้นฐาน ยกระดับโครงสร้างพื้นฐานโทรคมนาคมของประเทศ เพื่อจะกระจายความเจริญและสร้างโอกาสให้กับชุมชนไปทั่วทุกภูมิภาค ให้ประชาชนเข้าถึงการบริการอินเทอร์เน็ตความเร็วสูงในแต่ละพื้นที่อย่างทั่วถึง พลิกโฉมโครงสร้างพื้นฐานดิจิทัลของประเทศด้วยโครงการเน็ตประชารัฐ เพื่อขยายปรับปรุงโครงสร้างพื้นฐานอินเทอร์เน็ตความเร็วสูง ผ่านเคเบิลใยแก้วนําแสงไปยังหมู่บ้าน เชื่อมกับโรงเรียน โรงพยาบาล เทศบาลตําบลทั้งหมด รวมถึงมีจุดกระจายสัญญาณ Free Wi-Fi หมู่บ้านละ 1 จุด เพื่อให้ชุมชนได้ใช้ประโยชน์ร่วมกัน โดยเน็ตประชารัฐจะทําให้ประเทศไทยมีอินเทอร์เน็ตความเร็วสูงผ่านเคเบิลใยแก้วนําแสงครอบคลุมทั่วประเทศทั้งหมด 74,965 หมู่บ้านภายในปี 2561
“ถือว่าเราได้ทําเรื่องนี้ได้สําเร็จเป็นครั้งแรกในประเทศไทย เรื่องการลงทุนเรื่องโครงสร้างพื้นฐาน ทั้งนี้ ก็เพื่อจะลดความเหลื่อมล้ํา สร้างโอกาส ยกระดับคุณภาพชีวิตให้กับประชาชนทุกคนในประเทศ โครงสร้างพื้นฐานดิจิทัลที่มีคุณภาพสูง มีความทั่วถึงและเท่าเทียม จะก่อให้เกิดการกระจายรายได้สู่ชุมชน การสร้างงานในท้องถิ่น ซึ่งผมได้มอบหมายให้กระทรวงดิจิทัลเพื่อเศรษฐกิจและสังคม โดยบริษัทไปรษณีย์ไทยจํากัด สํานักงานส่งเสริมเศรษฐกิจดิจิทัล และกระทรวงพาณิชย์ กําลังเร่งพัฒนาแพลตฟอร์มE – Commerce สําหรับสินค้าและบริการจากชุมชน เพื่อให้ประชาชนในชุมชนสามารถส่งสินค้า และบริการ ขึ้นมาขายบนระบบออนไลน์ผ่านระบบออนไลน์ตรง หรือผ่านร้านค้าประชารัฐ ร้านค้า SMEs, OTOP และร้านขายของชํา ร้านสะดวกซื้อต่าง ๆ ในชุมชนที่มีระบบ Point-of-Sale หมู่บ้านละ 1 จุดทั่วประเทศ ซึ่งเป็นระยะแรก ที่ในระยะสั้น ภายในปี 2561 จะมีร้านค้าเหล่านี้ถึง 10,000 แห่งทั่วประเทศ จะมีสินค้าและบริการจากชุมชนรวมกันทั่วประเทศประมาณ 50,000 รายการ และจะสามารถสร้างรายได้ให้แก่หมู่บ้าน หมู่บ้านละประมาณ 300,000 บาทต่อปี ระยะกลางภายในปี 2564 จะขยายไปครบ 74,965 หมู่บ้าน ระยะยาวจะขยายไปถึงการนําสินค้าและบริการจากชุมชนไปขายยังทั่วโลก” นายกรัฐมนตรีกล่าว
นายกรัฐมนตรีกล่าวว่า รัฐบาลมีโครงการพัฒนา Smart Farmers ให้ผู้ประกอบการเกษตรคนรุ่นใหม่เป็นเกษตรกรดิจิทัล โดยเริ่มพัฒนา 30,000 รายในปีนี้ และ 200,000 รายในปี 2564 ซึ่งต่อไปจะสามารถขยายผลมาช่วยคนไทยกว่า 17 ล้านคนที่ทําอาชีพการเกษตร และจะมีการขยายผลไปในระดับประเทศแบบเดียวกับโครงการ “เน็ตประชารัฐ” ซึ่งจะสามารถขจัดความยากจนให้หมดจากประเทศไทยได้ ขณะที่ในเรื่องของสาธารณสุข จะต้องมีการพัฒนาผู้เชี่ยวชาญด้านการแพทย์ และสาธารณสุข โดยเฉพาะด้านเวชศาสตร์ครอบครัว ผ่านกระบวนการศึกษาทางไกลระหว่างแพทย์ประจําโรงพยาบาลกับแพทย์ผู้เชี่ยวชาญของศูนย์แพทยศาสตร์ชั้นคลินิกในสังกัดกระทรวงสาธารณสุข และเป็นส่วนสําคัญในการขับเคลื่อนยุทธศาสตร์เทคโนโลยีสารสนเทศสุขภาพ กระทรวงสาธารณสุข หรือ e Health Strategy โดยเฉพาะยุทธศาสตร์ที่ 6 การพัฒนาทุนมนุษย์ด้าน e Health และเทคโนโลยีสารสนเทศการจัดการความรู้ด้านการแพทย์ และสุขภาพสําหรับประชาชน เพื่อจะเป็นแนวทาง เป็นกลยุทธ์ในการเพิ่มประสิทธิภาพการพัฒนาทรัพยากรบุคคลสาธารณสุขด้าน Health IT
นายกรัฐมนตรีกล่าวต่อไปถึงด้านที่ 2 ว่า รัฐบาลจะมุ่งเน้นการพัฒนาและขับเคลื่อนนวัตกรรมดิจิทัล ปรับฐานเศรษฐกิจของประเทศไทยผ่านโครงการ Digital Park Thailand ของกระทรวงดิจิทัลเพื่อเศรษฐกิจและสังคม โดยสํานักงานส่งเสริมเศรษฐกิจดิจิทัลกําลังออกแบบอยู่ใกล้จะแล้วเสร็จ จะสร้างบนพื้นที่ 600 กว่าไร่ในอําเภอศรีราชา จังหวัดชลบุรี อยู่ในพื้นที่ระเบียงเศรษฐกิจภาคตะวันออก หรือ EEC เพื่อให้เป็นศูนย์กลางการลงทุน การสร้างสรรค์นวัตกรรมด้านดิจิทัลในภูมิภาค ตามนโยบายโครงการระเบียงเศรษฐกิจภาคตะวันออก ที่จะมุ่งเน้นการดึงดูดนักลงทุนจากทั้งในและต่างประเทศเข้าสู่ประเทศไทย ผ่านกลไกส่งเสริมการลงทุน นอกจากนี้ยังมีมาตรการอื่น เช่น การยกเว้นภาษี 300% สําหรับการวิจัยและการพัฒนาดิจิทัลในภาคเอกชน การยกเว้นภาษี 200% สําหรับ SMEs ของไทยที่ลงทุนด้านดิจิทัลและการให้สิทธิประโยชน์แก่นักลงทุนทั้งไทยและต่างชาติเพิ่มเติม ผ่านกองทุนเพิ่มขีดความสามารถในการแข่งขันสําหรับกลุ่มอุตสาหกรรมเป้าหมาย นอกจากนั้น ยังมีการจัดตั้งสถาบันไอโอที (Internet of Things: IoT) ให้เป็นศูนย์ขับเคลื่อนการพัฒนาและประยุกต์ใช้เทคโนโลยีไอโอที และเทคโนโลยีอื่น ๆ ที่เกี่ยวข้อง โดยจะต้องสร้างความร่วมมือกับบริษัทเอกชนมากกว่า 300 ราย และหน่วยงานวิจัยและมหาวิทยาลัยทั่วประเทศและทั่วโลก สร้างเครือข่ายความเป็นเลิศด้านไอโอที พัฒนาเทคโนโลยีและเครื่องมือพื้นฐานที่จําเป็น ให้ความรู้และคําปรึกษาด้านเทคโนโลยีแก่ภาคอุตสาหกรรม และจะจับคู่ธุรกิจผู้ประกอบการดิจิทัลของไทยเข้ากับผู้ประกอบการในอุตสาหกรรมต่าง ๆ เช่น ยานยนต์ เกษตรและอาหาร การแพทย์ เป็นต้น จํานวนอย่างน้อย 1,000 ราย ภายในปี 2564 ทําให้การลงทุนและใช้จ่ายด้านดิจิทัลที่เป็นรูปธรรมจะได้เกิดประโยชน์อย่างแท้จริง
สําหรับด้านที่ 3 รัฐบาลมุ่งเน้นการเชื่อมโยงประเทศไทยไปสู่โลก โดยให้ความสําคัญเป็นพิเศษในการบูรณาการเชื่อมโยงความร่วมมือกับต่างประเทศทุกประเทศ ทั้งทางกายภาพและแนวปฏิบัติ ซึ่งมีความก้าวหน้ามากมาย ตั้งแต่การเชื่อมโครงสร้างพื้นฐานอินเทอร์เน็ตระหว่างประเทศ โดยกระทรวงดิจิทัลเพื่อเศรษฐกิจและสังคม กําลังเร่งขยายการเชื่อมต่ออินเทอร์เน็ตระหว่างประเทศผ่านทั้งระบบเคเบิลใต้น้ําไปสู่ประเทศจีน (ฮ่องกง) และเคเบิลบนดินเชื่อมต่อกับประเทศเพื่อนบ้าน ที่จะเชื่อมไทยกับประเทศ CLMV ไทยกับอาเซียน ไทยกับโครงการ One–Belt-One-Road ของประเทศจีน ซึ่งมี 20 กว่าประเทศที่มีส่วนร่วมอยู่ในโครงการเหล่านี้ เพราะตําแหน่งทางภูมิศาสตร์ของไทยจะทําให้ไทยสามารถเป็นศูนย์กลางการค้า การลงทุน การแลกเปลี่ยนข้อมูลผ่านอินเทอร์เน็ตที่สําคัญของเอเชีย หรือ World Connectivity แห่งใหม่ในเอเชียได้ไม่ยากนัก
พร้อมกันนี้ นายกรัฐมนตรีกล่าวถึงประเด็นที่สําคัญมากในยุคเศรษฐกิจและสังคมดิจิทัลคือ การสร้างความมั่นคงปลอดภัยไซเบอร์ เนื่องจากภัยคุกคามเหล่านี้ไม่มีพรมแดน ซึ่งกระทรวงดิจิทัลฯ มีเครือข่ายด้านความมั่นคงปลอดภัยไซเบอร์กับต่างประเทศที่เข้มแข็ง และกําลังเร่งสร้างผู้เชี่ยวชาญ ที่เรียกว่านักรบไซเบอร์จํานวน 1,000 คนในปีหน้า เพื่อจะดูแลเรื่องการรักษาความปลอดภัย เฝ้าระวัง แก้ปัญหา เพื่อให้เกิดความปลอดภัยมากที่สุด
“ ผมขอย้ําว่ารัฐบาลจะใส่ใจดูแลประชาชนทุกคน ด้วยการวางโครงสร้างพื้นฐานดิจิทัลทั่วประเทศ เพื่อจะสร้างรายได้ให้ประชาชนในชุมชน ผ่าน E-Commerce และยกระดับคุณภาพชีวิตด้านสุขภาพ การเรียนรู้ การเข้าถึงบริการของรัฐ การทําการเกษตรยุคใหม่ เพื่อให้คนไทยมีรายได้ที่สูงขึ้นและลดความเหลื่อมล้ําของสังคม ซึ่งในหลักการ พระบาทสมเด็จพระเจ้าอยู่หัว ทรงพระราชทานไว้แล้ว ปรัชญาเศรษฐกิจพอเพียง สามห่วงสองเงื่อนไข ความมีเหตุมีผล ความพอประมาณ การมีภูมิคุ้มกันที่ดีภายใต้ความรู้และคุณธรรม เหล่านี้จะเป็นภูมิคุ้มกันให้เราไม่พลาดพลั้งในการลงทุน ในการประกอบอาชีพ” นายกรัฐมนตรีกล่าว
ในตอนท้าย นายกรัฐมนตรีกล่าวย้ําว่า รัฐบาลได้เร่งดําเนินการปรับฐานเศรษฐกิจด้วยนวัตกรรมดิจิทัลผ่านโครงการขนาดใหญ่ของรัฐ หรือDigital Park Thailand โดยต้องการให้ไทยเป็นผู้นําด้านการค้าการลงทุนและการพัฒนานวัตกรรมดิจิทัลของภูมิภาค นอกจากนั้น รัฐบาลยังมีความสัมพันธ์อันดีกับต่างประเทศ และองค์กรนานาชาติก็เห็นความสําคัญตรงนี้ และเสนอที่จะมาร่วมงานด้วยมากทั้งภาคธุรกิจทั้งในและต่างประเทศ โดยนายกรัฐมนตรีได้กล่าวขอบคุณทุกภาคส่วนที่ช่วยกันขับเคลื่อนการพัฒนาดิจิทัลเพื่อเศรษฐกิจและสังคมของประเทศมาโดยตลอด แต่อย่างไรก็ตาม การขับเคลื่อนประเทศไทยด้วยเทคโนโลยีดิจิทัลจะเกิดขึ้นอย่างเป็นรูปธรรม จะต้องได้รับความร่วมมือร่วมใจจากทุกภาคส่วนในการขับเคลื่อนให้ได้ ซึ่งรัฐบาลจะทําโครงสร้างพื้นฐานและมาตรการต่าง ๆ รองรับ ซึ่งระยะแรกอาจจะมีปัญหาอยู่บ้าง เพราะเรากําลังพลิกฟื้น กําลังเดินหน้าประเทศ โดยนายกรัฐมนตรีก็อยากเห็นประเทศไทยมีความพร้อมในทุกๆ ด้าน รวมถึงพี่น้องคนไทยทุกคนมีความอยู่ดีกินดี
ต่อจากนั้น นายกรัฐมนตรี ทําพิธีเปิดงาน Thailand Digital Big Bang 2017 พร้อมเยี่ยมชมนิทรรศการ ณ บริเวณภายในอาคารชาเลนเจอร์ 1-2 ก่อนเดินทางกลับ
-------------------------------
กลุ่มประชาสัมพันธ์และเผยแพร่ สํานักโฆษก